## Odluka o ciljevima i zadacima monetarne politike u 1992. godini

### NN 73/1991 (31.12.1991.), Odluka o ciljevima i zadacima monetarne politike u 1992. godini

# NARODNA BANKA HRVATSKE

Na temelju članka 67. i članka 90. Uredbe o Narodnoj banci Hrvatske
guverner Narodne banke Hrvatske donosi

## ODLUKU

### o ciljevima i zadacima monetarne politike u 1992. godini

1. Ovom se odlukom, u skladu sa ciljevima i zadacima ekonomske politike,
pobliže utvrđuju ciljevi i zadaci monetarne politike u 1992. godini.

2. Osnovni cilj monetarne politike, u skladu s temeljnom ustavnom i
zakonskom ulogom Narodne banke Hrvatske bit će zaustavljanje rastućeg trenda
rasta cijena, prema planiranoj dinamici (po kojoj bi se u drugoj polovici
1992. godine mjesečni rast cijena stabilizirao na razini oko 5% do 6%)
koji se iz 1991. godine prenosi u 1992. godinu. Osim toga, podržavat će
se i planirani stupanj oživljavanja privredne aktivnosti, napose poljoprivrede
i izvoza.

3. Za ostvarivanje ciljeva iz točke 2. ove odluke vodit će se restriktivna
monetarna politika, tako da stopa porasta novčane mase u 1992. godini,
može iznositi najviše 167% u odnosu na stanje novčane mase na dan 31. prosinca
1991. godine.

4. Radi ostvarivanja stope porasta novčane mase iz točke 3. ove odluke,
Narodna banka Hrvatske će svojom projekcijom monetarne politike utvrđivati
i osiguravati, primjenom instrumenata monetarnog reguliranja, u skladu
sa zakonskim ovlaštenjima, potreban obujam porasta primarnog novca.

5. U cilju osiguranja kretanja navedenih monetarnih agregata u okvirima
iz točke 3.,i 4. ove odluke, Narodna banka Hrvatske kreirat će primarni
novac kupovanjem i prodajom domaćih vrijednosnih papira, odnosno inozemnih
prenosivih kratkoročnih vrijednosnih papira, davanjem kratkoročnih kredita
bankama na temelju i uz zalog domaćih i inozemnih kratkoročnih vrijednosnih
papira, te iznimno - najdalje do kraja I. tromjesečja 1992. godine na temelju
određenih isprava o danim kreditima za kreditiranje izvoza i proizvodnje
za izvoz te proizvodnje i sezonskih zatiha i rezervi osnovnih poljoprivrednih
proizvoda.

6. Ukupan obujam kratkoročnih kredita Narodne banke Hrvatske bankama
iz točke 5. ove odluke bit će odobravan u okvirima kreditnih kvota, utvrđenih
za svaku banku, a u skladu sa propisanim kriterijima.

7. Uvjeti korištenja i vraćanja kredita Narodne banke Hrvatske odobrenih
u okvirima kreditnih kvota iz točke 6. ove odluke mogu iznimno u 1992.
godini biti povoljniji za refinanciranje kredita banaka danih za kreditiranje
izvoza i proizvodnje za izvoz, te proizvodnje i sezonskih zaliha i rezervi
osnovnih poljoprivrednih proizvoda.

8. Narodna banka Hrvatske odobravat će kredite Republici, radi premošćivanja
vremenske neusklađenosti izmedu pritjecanja prihoda i izvršavanja rashoda
državnog proračuna, u skladu sa Zakonom o Narodnoj banci Hrvatske, isključivo
u okvirima potrebnog obujma,porasta primarnog novca iz točke 4. ove odluke.

9. Narodna banka Hrvatske će opću eskontnu stopu utvrđivati ovisno o
kreiranju primarnog novca i o ukupnim monetarnim kretanjima, s tim da eskontna
stopa bude realno pozitivna. Kamatne stope na plasmane i druga potraživanja
Narodne banke Hrvatske ne mogu biti niže od njene eskontne stope.

10. Kamatne stope banaka formirat će se slobodno, u skladu s ponudom
i potražnjom novca i vrijednosnih papira na tržištu.

11. Ova odluka stupa na snagu na dan objave u "Narodnim novinama",
a primjenjivat će se od 1. siječnja 1992. godine.

O. br. 73/91.

Zagreb, 31. prosinca 1991.

Guverner Narodne banke Hrvatske

**dr. Ante Čičin-Šain, v. r.**

Odluka, NN 73/1991-1903